Kongeskibet Dannebrog og flere fly har tirsdag deltaget i forsøget på at finde to 18-årige i en gummibåd i vandet ud for Juelsminde. Også redningshelikopteren og et Challenger-fly fra Flyvestation Aalborg har været indsat. De to unge fra Hornsyld er angiveligt sejlet ud i en lille sort gummibåd, der er to-tre meter lang. To F-16-fly, der i forvejen skulle i luften, blev bedt om at overflyve området, og et Challenger-fly gik på vingerne for at bidrage til indsatsen. Ud over helikopteren fra Aalborg, har to andre helikoptere også deltaget i eftersøgning. Dertil kommer en stribe fartøjer fra Marinehjemmeværnet og søværnet. Også de lokale redningsberedskaber og andre deltager. Angiveligt stod de to unge ud mandag aften for at sejle en tur, hvor de skulle mødes med en tredje ung mand, men de dukkede aldrig op. Eftersøgningen blev sat i værk natten til tirsdag, da den tredje havde henvendt sig til politiet.

Referat:
En redningshelikopter og et Challenger-fly fra Aalborg deltager i stor eftersøgning af to unge i Midtjylland.